《与程县尹》
元代·熊鉌

我思程伯子，试令晋城邑。岂弟父母人，一念诚恳恻。

存心民必济，正己吏自格。虽然一邑小，允矣天下式。

槃槃古东阳，亶为礼义国。弦歌视曲阜，岂惟文公泽。

尚想兴学功，百年未陈迹。古来号难治，此语谅非必。

人怀学道心，功化亦俄刻。重惟伊洛传，道南此其脉。

家传馀政谱，师授存学则。此邦有美俗，文献犹可及。

接畛皆儒黉，兴起易为力。当今尚文化，乡校首扶植。

非无善政人，教化岂遑急。明公下车来，声誉已洋溢。

三年田里间，公来始休息。简静公优为，不扰知政绩。

山人重期望，亹亹慎无斁。四海文公邦，正学自兹出。

政教岂殊途，饰吏贵儒术。善化必因俗，吾世俱有责。

到手事必为，莫让功第一。

作者简介：（1253—1312）建宁建阳人，字去非。初名铄，字位辛。号勿轩，一号退斋。度宗咸淳十年进士。授汀州司户参军。入元不仕。幼志于濂、洛之学，从朱熹门人辅广游，后归武夷山，筑鳌峰书堂，子弟甚众。有《三礼考异》、《春秋论考》、《勿轩集》等。